**Tájékoztató**

Kisbér Város Önkormányzatának a Kisbéri Munkákkal való együttműködéséről

Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) alapján, figyelemmel az 1. számú melléklet által meghatározott közzétételi egységekre, a közérdekű és közérdekből nyilvános adatok átláthatósága és az azokhoz való hozzáférés biztosítása érdekében üzemeltet Kisbér Város Önkormányzata (a továbbiakban: Önkormányzat) <https://kisber.hu/> url címen honlapot.

Közérdekű adat:

* az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy azt átvevő szerv, szervezet vagy személy (a továbbiakban együtt: közfeladatot ellátó szerv) kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat.

Közérdekből nyilvános adat:

* a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.

Az Önkormányzat által üzemeltetett honlapra vonatkozó közérdekű és közérdekből nyilvános adat közzétételének szabályait nem csak az Infotv. határozza meg, hanem az erre vonatkozó alábbi rendeletek:

A közérdekű adatok elektronikus közzétételére, az egységes közadatkereső rendszerre, valamint a központi jegyzék adattartalmára, az adatintegrációra vonatkozó részletes szabályokról szóló 305/2005. (XII. 25.) Korm. rendelet.

* E rendelet alkalmazásában a saját honlapon közzétevő az az adatfelelős, aki az Infotv. vagy a saját döntése alapján a közérdekű adatokat külön adatközlő közreműködése nélkül teszi közzé.
* Adatfelelős az a közfeladatot ellátó szerv, amely az elektronikus úton kötelezően közzéteendő közérdekű adatot előállította, illetve amelynek a működése során ez az adat keletkezett.

A közzétételi listákon szereplő adatok közzétételéhez szükséges közzétételi mintákról szóló 18/2005. (XII. 27.) IHM rendelet.

* Ezen rendelet hatálya az Infotv. 33. §-ának (2) és (3) bekezdésében meghatározott szervekre (a továbbiakban együtt: közfeladatot ellátó szervek) terjed ki, amely meghatározza a közzétételi listák szerinti adatok közzétételének szerkezetére és az összefüggő tárgyú közzétett adatokat egybefoglaló tartalmi egységekre (a továbbiakban: közzétételi egység) vonatkozó előírásokat.

Mindezekkel szemben a Polgári Törvénykönyvről szóló 2013. évi V. törvény 3:159. §. szerint a korlátolt felelősségű társaság (kft.) gazdasági társaságnak minősül. Ezzel összefüggésben a gazdasági társaság reklám tevékenységére vonatkozóan gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény rendelkezik, amelynek hatálya kiterjed reklámozóként, reklámszolgáltatóként vagy reklám közzétevőjeként végzett gazdasági reklámtevékenységre, a szponzorálásra, a reklámközvetítésre, a médiahirdetési felületek (reklámhelyek) értékesítésére, valamint az ezek tekintetében alkalmazott magatartási kódexekre.

Gazdasági reklámnak minősül az olyan közlés, tájékoztatás, illetve megjelenítési mód, szolgáltatás, (a továbbiakban mindezek együtt: áru) amely értékesítésének vagy más módon történő igénybevételének előmozdítására, vagy e céllal összefüggésben a vállalkozás neve, megjelölése, tevékenysége népszerűsítésére vagy áru, árujelző ismertségének növelésére irányul.

Reklámközvetítés a reklámozóval kötött közvetítői szerződés alapján, a reklám közzétételére irányuló szerződés megkötésének elősegítésére irányuló tevékenység.

A reklámközvetítő reklámközvetítést végző természetes személy, jogi személy vagy jogi személyiséggel nem rendelkező szervezet.

* Ebből adódóan a reklámközvetítő nem lehet közhatalmi és/vagy közfeladatot ellátó szerv.

A fentieket alapján az Önkormányzat elsődleges feladata az adatok szabad áramlásának, illetve a közügyek átláthatóságának a közérdekű és a közérdekből nyilvános adatok megismerésének és terjesztéséhez fűződő jog érvényesítésének megvalósulása, ami nem érinti a gazdasági társaság tevékenységével összefüggő gazdasági reklámtevékenységet, reklámközvetítést, a médiahirdetési felületek (reklámhelyek) értékesítését, ezáltal a <https://kisber.hu/> honlap felületén, annak almenüjében vagy bármely pontjában nem jelenhet meg a Kisbéri Munkánk cég linkje, mert azzal a fent hivatkozott jogszabályokat megsértve, jogellenes közzétételt valósítana meg Kisbér Város Önkormányzata.

Kisbér, 2025.01.10.

László Gábor

adatvédelmi tisztviselő